Maa- ja metsätalousministeriö

lausuntopyyntö 15.3.2017, MMM020:00/2015, 585/01.01/2017

Sisäministeriön lausunto luonnoksesta hallituksen esitykseksi kolmiulotteisesta kiinteistönmuodostamisesta säätämiseksi

Maa- ja metsätalousministeriö on pyytänyt sisäministeriöltä lausuntoa luonnoksesta hallituksen esitykseksi kiinteistönmuodostamislain, kiinteistörekisterilain sekä maankäyttö- ja rakennuslain muuttamisesta asema-kaava-alueen kolmiulotteisesta kiinteistönmuodostamisesta säätämiseksi. Sisäministeriön pelastusosasto toteaa lausuntonaan seuraavaa.

Kolmiulotteisen kiinteistönmuodostamisen käyttöönotto aiheuttaa muutostarpeita sisäministeriön hallinnonalan tietojärjestelmissä sekä muun muassa pelastuslain (407/2011) rakennuksia ja kiinteistöjä koskevissa säännöksissä. Näitä muutostarpeita ei ole sisäministeriössä voitu vielä arvioida.

Esityksen mukaan 3D-kohteiden määrän ennakoidaan jäävän vähäiseksi ainakin alkuvuosina. Koska kolmiulotteinen kiinteistön muodostaminen tehdään joka tapauksessa aina tapauskohtaisesti, säädöksiin ja tietojärjestelmiin tarvittavien muutosten toteuttaminen on lienee tarkoituksenmukaista vasta kun 3D-kohteista on käytännön kokemusta.

Ongelma- ja tulkintatilanteiden syntymistä estäisi ainakin osittain, jos kiinteistön yhteisistä järjestelyistä, kuten paloteknisistä ratkaisuista ja niiden ylläpidosta, olisi sovittava varhaisessa vaiheessa, esimerkiksi rakennuslupaa haettaessa. Pelastusosasto esittää harkittavaksi, että tästä säädettäisiin maankäyttö- ja rakennuslaissa.

Pelastusylijohtajan sijainen, valmiusjohtaja Janne Koivukoski

Neuvotteleva virkamies Kirsi Rajaniemi

Asiakirja on sähköisesti allekirjoitettu asianhallintajärjestelmässä. Sisäministeriö 11.05.2017 klo 21:07. Allekirjoituksen oikeellisuuden voi todentaa kirjaamosta.